Chren, Martin, poslanec NR SR (2014-02-05):
Dobrý deň opäť. Vážené dámy, vážení páni, dovoľte mi veľmi stručne vystúpiť k rozprave k tomuto návrhu novely cestného zákona v podobnom duchu, ako som už raz vystúpil na konci minulého roka, keď sme pred jeho stiahnutím tento zákon už raz prerokúvali. Všeobecne oceňujem návrh a snahu predkladateľa riešiť tento pomerne dôležitý a závažný problém, ktorý sa dotýka veľkého množstva občanov na Slovensku, avšak som presvedčený, že predložený návrh – a budem zaň hlasovať – je skutočne len tou cestou najmenšieho odporu voči právnej norme, ktorá v skutočnosti nie je etická, morálna ani správna. Dokonca som presvedčený, že cestný zákon v jeho súčasnom znení aj po prijatí tejto novely je v týchto svojich ustanoveniach ukladajúcich povinnosť občanom, majiteľom budov, a popred ktoré vedú verejné komunikácie, v nesúlade s Ústavou Slovenskej republiky. V právnom štáte musí platiť niekoľko základných princípov. Takýmto princípom je napríklad princíp právnej istoty. Ďalší z princípov, ktorý musí platiť v právnom štáte, je, že vlastníctvo zaväzuje. Preto by aj starostlivosť o čistotu a schodnosť pozemných komunikácii mala byť v prvom rade úlohou ich vlastníka. A ďalším úplne zásadným princípom, ktorý musí v právnom štáte platiť a je garantovaný nielen Ústavou Slovenskej republiky, ale aj vyššími právnymi dokumentmi s vyššou silou, napríklad deklaráciou ľudských práv, je zákaz nútenej práce. Nikto nemôže nútiť niekoho iného, aby vykonával nejakú prácu ani ako trest, ani ako nejakú povinnosť. Postarať sa o čistotu, keď to veľmi zjednoduším, chodníka je, keďže princíp vlastníctva zaväzuje, platí, povinnosťou vlastníka tejto komunikácie. Avšak čo ak ste sa „previnili“ len tým, že táto komunikácia nie je vaša, avšak máte svoje vlastníctvo, svoj dom alebo svoju budovu v susedstve tejto komunikácie. Čo všetko môže v skutočnosti nastať? Nie je to problém len dôchodcov a nie je to problém len v zime. Ak sa niekto na obecnom chodníku, ktorý vedie popred vašu nehnuteľnosť, pošmykne v zime na zľadovatenom chodníku a zláme si nohu, ste vinný, pretože podľa súčasnej dikcie zákona ste nútenou prácou mali tento chodník upraviť. To isté sa vám však môže stať aj v lete. Ak vám napríklad na tento chodník padne nejaký väčší konár zo stromu a niekto sa na ňom potkne a zlomí si nohu, takisto ste vinný. Dokonca ak nejaký iný človek vedie svoje domáce zviera, ktoré na tento chodník – a zájdem úplne do extrému – vykoná potrebu, na ktorej sa niekto pošmykne a zlomí si nohu, opäť ste vinný. Dokonca aj vtedy, ak ste boli tri týždne na dovolenke a neboli ste doma, objektívne ste ani nemohli vedieť, že sa niečo na tejto komunikácii, ktorá nie je vo vašom vlastníctve, stane, aj tak ste vinný a máte zodpovednosť za jej vyčistenie. Dokonca aj vtedy, ak ide o tú spomínanú chalupu, pred ktorú vedie takýto chodník, na ktorú chodíte možno len raz za rok, aj tak ste vinní a štát vám ukladá túto povinnosť, povinnosť v rozpore s Ústavou Slovenskej republiky. Som presvedčený, že predložený návrh zákona kozmeticky upraví túto nespravodlivosť, túto skrivodlivosť v súčasnom cestnom zákone, som presvedčený, že baviť sa o nákladoch nie je na mieste, pretože darmo mestá a obce sa sťažujú, že by to pre ne spôsobilo ďalšie náklady, keď hovoríme o princípoch právneho štátu, tak dodržiavanie princípov právneho štátu niečo stojí. A aj štát musí konať len v súlade a v medziach ústavy a ďalších dokumentov. Preto zahlasujem za tento návrh zákona, avšak zároveň z tohto miesta vyzývam všetkých kolegov poslancov a kolegyne poslankyne, ktoré si vážia princípy právneho štátu, ktoré si vážia ústavnosť na Slovensku, aby sme sa spojili a túto nespravodlivosť a nesúlad s ústavou v cestnom zákone napravili spoločne podaním na Ústavný súd, kde požiadame o zrušenie týchto protiústavných dnes platných ustanovení cestného zákona. Ďakujem veľmi pekne za pozornosť.